**Tejút Buddhista Pedagógiai Központ**

**A Tan Kapuja Buddhista Egyház erkölcstan oktatásának**

**alapelvei és gyakorlata**



***Általános célok***

A buddhista pedagógia sok ponton illeszthető a nyugati pedagógia célkitűzéseihez és számos területen gazdagíthatja is azt, kiegészítheti az oktatási-nevelési folyamat eredményeit azzal, amit fontosnak tart a buddhizmus. Ilyen az, hogy a gyerekek helyesen felmérjék azt az összefüggésrendszert, amelyben élnek, s a bennük rejlő lehetőségek, velük született tehetségek egészét képességekké fejlesszék.

Ennek érdekében szükséges az, hogy kialakítsunk egy olyan nevelési, erkölcsoktatási elméletet és gyakorlatot, amely lehetővé teszi, hogy a gyermekekben élőek maradjanak bizonyos velük született képességek, illetve megkapják a támaszt a bennük rejlő lehetőségek kibontakoztatásához.

A buddhizmus szellemében fontosnak tartjuk, hogy a nyitottság, a megismerésvágy, a kíváncsiság, a tudni akarás, a fejlett kifejezésbeli gazdagság, mely nemcsak szóbeli, sőt leginkább nem az, az eredeti látásmód, a könnyedség, a játékosság és a közvetlenség értékeit is fenn tudjuk tartani, meg tudjuk erősíteni a gyerekekben. Emellett fejlesztésre szorulónak tartjuk a következőket: a felelősségtudat, az önrendelkezés, az önuralom, a fegyelmezettség, az összpontosító képesség, az együttérzés, a készen kapott tudás visszaadása helyett képességek kibontakoztatása, az életközeli tanulással elnyert tudás ötletgazdag és megoldásközpontú alkalmazása, az erkölcsös és önfejlesztő magatartás- és tevékenységformák.

Ezzel a buddhista pedagógia szerves része tud lenni a nyugati pedagógiának. Nem a keleti oktatási-nevelési módszereket kívánjuk adaptálni, hanem a keletiből és a nyugatiból a legjobb elemeket ötvözni egy olyan folyamatban, amely igyekszik megtalálni a középutat és egyensúlyt a nyugati és a keleti világ, kultúra eszményei és értékei között. Nem az a cél, hogy a mai világban a nyugati életstílustól eltávolodott emberek képződjenek, hanem olyanok, akik többletképességgel és az összefüggésekbe mélyebben hatoló látásmóddal felvértezve képesek helytállni környezetükben, fáradhatatlanul, kitartóan, eltökélten és hatékonyan munkálkodva önmaguk s a világ jobbításán.

Ezt a holisztikus összefüggésekre építő megközelítést tehát három elvben ragadhatjuk meg. Egyfelől szeretnénk nagyobb figyelmet fordítani a keleti kultúrák megismertetésére, hiszen ez a mai, gyorsan változó világunkban meghatározó igény lehet. Ugyanakkor fontosnak tartjuk, hogy szervesen illeszkedjenek az ismeretek az iskolában tanított egyéb tantárgyak világába is. A buddhista szemléletet továbbá nem csak a nyugati kultúrához kívánjuk igazítani, hanem azon belül a magyar néphagyományhoz is, valamint kapcsolatot igyekszünk találni a hazai – keresztény és egyéb - vallások világához, szimbólumaihoz, tanításaihoz is, mivel a buddhizmus mindig odafigyelt a helyi kultúrákra és épített azokra.

Ennek érdekében zajlanak az egyházunk és közösségei szervezésében olyan erkölcstan oktatások, gyerekfoglalkozások és táborok, ahol a résztvevők megismerkedhetnek a buddhista szellemiséggel, tanításokkal, erkölcsi alapállással.

**Iskolai erkölcstan (hittan) oktatások**

Az egyház rendszeresen tartott foglalkozásain a következő programok tartoztak az erkölcstan oktatási tevékenységbe:

* a Buddha életének megismerése
* beszélgetés a buddhizmus erkölcsi szabályairól és egyéb, a gyerekek életében vonatkozással bíró buddhista tanításokról
* a meditáció alapjainak (érzékelésfigyelést, testfigyelést, testtudatosságot, összpontosítóképességet, feszültségoldást és önismeretet eredményező módszerek) bemutatása és gyakorlása
* jógafoglalkozás
* beszélgetés szemléltető ábrákról (a buddhista szimbolika nagy jelképeiről)
* szertartások, jelképes és értékes tartalommal teli időpontok, időtartamok, alkalmak, amelyekkel megszentelünk egyes történéseket, amelyek szimbólumai (képi, tárgyi, hangban vagy tevékenységben megjelenők, avagy ezek együttesei) szintén segítik a buddhista szellemiség megjelenítését
* kézművesfoglalkozások (festés, rajzolás, gyurmázás, gyapjúképkészítés, fonás, szövés, ablakmatrica készítés, gyöngyfűzés, fafaragás, hangszerkészítés, maszkkészítés, origamihajtogatás, szoborkészítés, kőfestés, virágkötés, gyógynövények füzetbe ragasztása, dekupázsolás, koszorúfonás), amelyek ugyancsak a figyelem fenntartását, az összpontosítást és a tudatos testhasználatot, valamint a képzelet mellett az alkotó- és formáló készséget fejlesztik
* bot- és egyéb, a küzdősportokban megjelenő gyakorlatok, amelyek az önuralomról és a másokra való érzékeny figyelemről egyaránt szólnak
* mesemondás, - hallgatás, amelynek során a tanítások üzenetei észrevétlenül hatnak a gyermek bontakozó tudatára, megnyugvást eredményeznek, „rendet tesznek” a gyermekek lelkében
* drámajáték, mesék eljátszása bábokkal vagy színpadra állítva, amely a buddhista történetek szereplőivel és tanulságaival való azonosulást teszik lehetővé
* az évkör ünnepeinek követése (hazai ünnepeknél buddhista kapcsolódás megkeresése, buddhista ünnepek elhelyezése a hazai ünnepkörben)
* ismert és keleti játékok (labdadobálás, vakvezetés, elrejtett tárgyak keresése, tárgyak kitapintása, illatok felismerése, mondatok körbeadása, „kibogozódás”, s még sok más) – ezek fejlesztik kapcsolatteremtést, a bizalmat, az érzékelést, a lazítást és összpontosítást, a kölcsönös együttműködést, az ön- és csoportismeretet, s amelyek az igazságos és szabálytartó magatartások betartatásával az erkölcsi fegyelmezettséget is életre hívják, segítik, némelyik pedig fokozott éberségpróbaként is működik

Mindezeknek a foglalkozásoknak, gyakorlatoknak az is fontos eleme, hogy a gyermekek tudatát az újdonságokkal, az őket érdeklő élményekkel lefoglalva lehetővé válik a leszakadásuk a technológia sok téren egyébként hasznos vívmányai kapcsán egyre gyakrabban megjelenő számítógép- és okostelefon-függőségről.

*Kellő számú érdeklődő, jelentkező esetén az ország bármely iskolájában vállalunk erkölcstanoktatást (hittanórát).*

**Tejút gyerekfoglalkozások**

Az iskolai erkölcstan órákhoz tematikájában és célkitűzéseiben hasonló gyerekfoglalkozásokat havi rendszerességgel tartunk A Tan Kapuja Buddhista Egyház IX. kerületi (Csengettyű utcai) épületében. Előzetes jelentkezés nélkül várjuk a szülőket és gyermekeket az ingyenes alkalmakra.

**Tejút buddhista gyerektáborok**

A tanév alatti gyerekfoglalkozásokhoz hasonló programokra az egyház által szervezett tavaszi, nyári és őszi buddhista gyerektáborban is sor kerül.

Ennek keretében a résztvevő gyermekek megismerkedhettek a buddhista szemlélettel, a természettisztelettel és az értékőrző hagyománnyal. A tábor helyszínei (ősszel és tavasszal Bajna, nyáron Mánfa) a város zajától távoleső, nagyon szép, békés helyek, ahol teljes nyugalom és csend van, melyek alkalmas a gyerektáborok megtartására. A széleskörű érdeklődésnek köszönhetően nyáron két turnusban kerül sor a tábor megrendezésére, így a gyerekeknek lehetőségében állt akár az első, akár a második héten, vagy mindkét héten a táborban való részvételre.

A programok lebonyolításában közreműküdő foglalkozásvezetők színes, élménydús és nagyon alapos körültekintéssel megszervezett, pontos időrend szerint zajló tevékenységeket vezetnek.

A tábor betekintést nyújt a buddhizmus szellemiségébe, alapvető szemléleti és módszertani jellemzőibe, valamint megismerteti az és egyetemesen emberi törvényszerűségeket, a cselekedetek következményeire vonatkozó tanításokat. A tábor a többrétű, sokoldalú tapasztalatszerzésre fekteti a hangsúlyt, különböző kulturális területek aktiválását igyekszünk elérni:

* a gyermekek megismerkedhetnek a buddhista szemlélettel, a természettisztelettel és az értékőrző hagyománnyal
* a gyermekek bontakozó tudatát meghívjuk egy olyan világba, ahol megtapasztalhatják a természet közelségét, s a természetben való tanulással, a környezetre való ráhangolódással egy ősi, mindenkiben benne szunnyadó szinttel, örökérvényű viselkedésmintákat közvetítő erőkkel való kapcsolat megteremtése zajlik közösségi keretben.
* a gyermekek és felnőttek közös munkálkodása, a természeti környezethez való ökologikus közeledés együttes átélése zajlik az évkör azon időszakában, különképpen tavasszal, nyáron, amikor a testi-lelki megerősödés a jellemző
* hidat építünk korunk mindennapi ritmusa és a hagyományok rítusai között, utat nyitunk a kulturális emlékezet rétegei felé és mind a közösségi, mind az egyéni értékek megvilágítása és felszínre hozatala megtörténik
* a tábor keretében a keleti, elsősorban buddhista hagyományokból merítve olyan vizualitásra, mozgásra vagy speciális tevékenységre épülő kommunikációs helyzeteket hozunk létre, (pl. árnyszínházzal, esti tábortűznél az erkölcsi szabályok megbeszélésével)) melyek során a hagyományos minták átíródnak a jelen, modern környezetre, illetve segítik az én-központú magatartások feloldását, az együttműködési készség fejlesztését, az egymás mellett élés gyakorlását, a kommunikációs átjárhatóság növelését és a közösségi szemlélet erősítését
* a speciális nevelési igényű gyerekek kommunikációs nehézségeinek és egyéb alkalmazkodási problémáinak csökkentését is igyekszünk elérni buddhista elvek és technikák alkalmazásával
* a gyerekek megtanulják az egymásra figyelés fontosságát, kialakítanak, megerősítenek magukban egy magasabb szintű tudatosságot önmagukkal, társaikkal és környezetükkel szemben
* a kézműves tevékenységekkel (oltárasztal-, füstölő-, füstölőtartó-készítés) igyekszünk felismertetni, felidézni, megerősíteni az alkotás örömét a tudatosság és az önkifejezés fejlesztése érdekében
* a belső késztetések felkeltését, tudatosítását hosszú távú célok elérése érdekében mélyebb eszközökkel, például drámajátékkal próbáljuk megvalósítani
* egyéni képességeikhez szabott feladatokkal, s az így elért sikerélményekkel a gyermekek belső biztonságérzetét erősítjük
* a relaxációs, meditációs gyakorlatokkal a belső békéből és a külső rugalmasságból származó kiegyensúlyozottságot igyekszünk megteremteni és megszilárdítani.

***Eszközök és eredmények***

A gyermekeknél megfigyelhető folyamat, hogy tevékenységük, alkotásaik tükröt mutatnak saját világélményeikről és fejlődésükről. Ebben a következőkre törekszünk:

* buddhista szimbólumok megjelenítése, ábrázolása
* természetes, akár helyben található anyagok felhasználása: faág, virágok, kéreg, kövek
* mindent a buddhista szellemiség szerint végzünk, tehát egyfajta meditációként, aminél cél a megérkezés a jelenbe és a tudatosan figyelve a kézmozdulatokra, érzékszervek használatára.

A leghatékonyabban örömet okozó közös és alkotó tevékenységeken keresztül: a közösségteremtő és hagyományőrző játékok, a jóga és a kézműves-foglalkozások, a mesélés, a buddhista mandalák rajzolása és festése, a mesék, keleti mítoszok megelevenítése, valamint a drámajáték, a színház, a természetes életmóddal kapcsolatos ősi formák felélesztése (agyagégetés, nemezelés, kenyérsütés, gyógynövények gyűjtése) révén tudjuk átadni számukra a buddhista szemlélet legfontosabb értékeit. Ezek a foglalkozások jó lehetőséget jelentenek a tudatosság és az önkifejezés fejlesztésére.

***Érdeklődés:***

A Tan Kapuja Buddhista Egyház, Tejút Buddhista Pedagógiai Központ, Csörgő Zoltán oktatásszervező, Tel: 06-30-99-127-66, [csorgo.zoltan@tkbf.hu](mailto:csorgo.zoltan@tkbf.hu)

**Az értékelésről**

*(Kiegészítésmintatantervünk Bevezetőjének 11. pontjához)*

Az értékelésben oktatóink az egyes iskolákban bevezetett módszereket követik.

Ez többnyire a következő metódust jelenti: elsősöknél és félévben a másodikosoknál szövegesen (megfelelt, jól megfelelt, kiválóan megfelelt) történik.

A lehetséges részletesebb szöveges értékelés szempontjai:

Órai munka

Kiváló: Az órai munkába aktívan bekapcsolódik.

Jó: Az órai munkába kevésbé aktívan kapcsolódik be.

Megfelelt: Az órai munkába nem kapcsolódik be.

Erkölcsi érzéke, ítélőképessége:

Kiváló: Erkölcsi érzéke, ítélőképessége jól fejlett.

Jó: Erkölcsi érzéke, ítélőképessége korának megfelelő.

Megfelelt: Erkölcsi érzéke és ítélőképessége elmarad korának átlagától.

Megeshet, hogy 1-2. osztályban ilyen típusú szöveges értékelés van:

- kiváló/jó/megfelelő/ felzárkóztatásra szorul  
- az órákon/mindig aktív/aktív/szóban kevésbé aktív/aktivitása megfelelő/ösztönzésre szorul/passzív  
- érzéseit, gondolatait és fantáziaképeit vizuális, mozgásos vagy szóbeli eszközökkel képes kifejezni/általában képes kifejezni/még nem mindig képes kifejezni/nem képes kifejezni

A 3-8. osztályban jeggyel értékelünk.

Ha lehet, törekszünk a sablonos értékelés elkerülésére, s amennyiben az iskola fogadókész rá, inkább árnyalt, komplex képet adunk a teljesítményről. Igyekszünk minden csoportban kialakítani azt a mércét, hogy a tudás érték, kitűzött cél, mely felé az ösztönzés, a pozitív értékelés vezet.

Félévkor és év végén is jó módszer az önértékelés. Érdemes arra bíztatni a gyerekeket, hogy próbálják őszintén, bátran felvállalni azt, ahogy magukat látják: szorgalmukat, jelenlétüket, figyelmüket... Ez mindig lehetőség arra is, hogy megerősítést kapjanak, vagy éppen mi is felhívjuk a figyelmüket arra, hogy miben érdemes még fejlődniük. Az értékelés visszajelzés a tanulónak - de az oktatónak **is.** Azaz ilyenkor magunkat is értékeljük, minket is értékelnek!

Alapelv esetünkben is, hogy az érdemjegy, illetőleg az osztályzat megállapítása a tanuló teljesítményének, szorgalmának értékelésekor, minősítésekor nem lehet fegyelmezési eszköz.